Stesen MRT Kepong Baru

Stesen MRT Kepong Baru adalah stesen Transit Aliran Massa (MRT) di Kepong, Kuala Lumpur, Malaysia di mana Laluan Putrajaya berkhidmat di stesen ini. Stesen ini telah dibuka rasmi pada 16 Jun 2022 di bawah pembukaan Fasa 1 laluan tersebut. Ia terletak di antara Stesen MRT Metro Prima dan Stesen MRT Jinjang serta mempunyai kod stesen iaitu PY10.

Sejarah 

Projek Laluan MRT Sungai Buloh-Serdang-Putrajaya yang kini dikenali sebagai Laluan Putrajaya telah mula dibina secara rasmi pada 15 September 2016. Pada hari yang sama juga, nama stesen "Kepong Baru" diumumkan sebagai salah-satu stesen Laluan MRT Putrajaya di dalam video "MRT Sungai Buloh-Serdang-Putrajaya (SSP) Line Alignment Video" di saluran rasmi MRT Corp di Youtube dengan kod S06. 

Pembukaan stesen-stesen Laluan Putrajaya terbahagi kepada dua fasa; Fasa 1 dan Fasa 2. Pada asalnya, Stesen MRT Kepong Baru akan dibuka di bawah Fasa 1 pada Jun 2021 bersama-sama dengan stesen lain iaitu dari Stesen MRT Kwasa Damansara hingga ke Stesen MRT Kampung Batu. Namun, ia telah ditangguhkan ke November 2021, tetapi ia dibatalkan juga akibat pandemik COVID-19 di Malaysia. MRT Corp telah membuat keputusan akhir dengan membuka stesen Laluan Putrajaya yang di bawah Fasa 1 secara rasmi pada 16 Jun 2022.

Stesen MRT Kepong Baru merupakan sebahagian daripada projek Transit Aliran Deras Lembah Klang (KVMRT).

Ciri-ciri stesen

Lokasi 
Stesen ini terletak di Jalan Besar Kepong (Laluan Persekutuan 54). Ia terletak di dalam kawasan perbandaran Kepong Baru dan berdekatan dengan Laman Rimbunan, Kuil Cina Yuen Long, Kondominium Vista Mutiara, Taman Usahawan Kepong, KWSP Kepong, Shell Kepong Baru, Kawasan Perniagaan dan Perindustrian TSI, Taman Mutiara Fadason dan Dewan Jing Si yang dimilki oleh Yayasan Buddha Taiwan Tzu-Chi Malaysia.

Pelan stesen 

Stesen ini adalah stesen bertingkat dan mempunyai satu platform tengah di atas ruang legar untuk perkhidmatan Laluan Putrajaya. Terdapat dua platform menuju ke terminus laluan; Platform 1 ke Putrajaya Sentral manakala Platform 2 menuju ke Kwasa Damansara. Berdasarkan, Peta Transit Berintergerasi Lembah Klang, Stesen MRT Kepong Baru tidak dilengkapi dengan kemudahan parkir atau Park and Ride. Selain itu juga, terdapat kemudahan bagi orang kurang upaya (OKU) seperti tanjakan, blok sentuh di lantai, tandas mesra OKU, butang lif rendah untuk pengguna kerusi roda, braille di butang lif dan kaunter rendah untuk pengguna kerusi roda. Tambahan lagi, tandas awam, surau, pusat perkhidmatan pelanggan dan eskalator turut disediakan bagi memenuhi keperluan dan keselesaan pengguna MRT. Untuk pembelian tiket, pengguna boleh membelinya melalui mesin tiket layan diri. Stesen ini juga dilengkapi dengan perkhidmatan bas pengantara.

Pintu stesen 

Secara keseluruhannya, Stesen MRT Kepong Baru mempunyai tiga pintu masuk dan keluar utama dan masing-masing terletak di aras tanah. Kedudukan Pintu A terletak di utara stesen atau Jalan Rimbunan Raya 1, Pintu B di selatan stesen berdekatan dengan Jalan Ambong Kiri dan Pintu C pula terletak berhampiran dengan Pintu A di Jalan Besar Kepong. Pintu A dan B mempunyai kemudahan asas seperti tangga dan tangga gerak (eskalator) serta lif yang sesuai untuk pengguna orang kurang upaya. Perkhidmatan bas tempatan-ulang alik T115 beroperasi sepenuhnya di Pintu B sahaja.

Perkhidmatan bas

Galeri

Rujukan 

Laluan Putrajaya
Stesen RapidKL
Stesen kereta api dibuka pada 2022